Jesus se deernis is vir kinders, weerloses | Netwerk24
Jesus se deernis is vir kinders, weerloses
Deur Stephan Joubert 19 Oktober 2019 00:01
"You'll swim with the fishes," sê die Mafia-ouens in die flieks graag wanneer hulle mense afdreig. Boonop belowe hulle ook sementskoene vir sulke swemmers! Dan weet daardie mense hulle moet ligloop, anders is dit neusie verby met hulle.
Terloops, in watter rigting groei jy tans?
Wel, Jesus voel dieselfde oor diegene wat kindertjies laat struikel. Hy waarsku in Matteus 18 dat dit vir diesulkes beter sou wees dat 'n sementblok om hul nek gesit en hulle in die see gegooi word. Om kinders seer te maak of te misbruik, is om Jesus se woede op die hals te haal. Hy sal dit nie duld nie. Hy sal dit nie onopgemerk laat verbygaan nie.
In Matteus 18 leer Jesus dat kindertjies die grootste in die koninkryk van God is. Hy sê as ons nie verander en soos kinders word nie, sal ons nooit daar ingaan nie. Die Here se koninkryk is vir weerloses en geringes bedoel, nie vir magtiges en selfversekerdes nie.
O ja, Jesus het nooit gesê ons moet soos kinders glo nie; Hy sê ons moet soos kinders word. Groei in sy koninkryk gebeur altyd agteruit. Jy word kleiner groter. En jonger ouer. En swakker sterker. Sulke groei gebeur wanneer jy afhanklik raak van God.
Geen wonder nie dat Jesus ook in Matteus 18 nuwe aanspreekvorms gebruik vir almal wat in afhanklikheid van God leef. Sy mense is nou kindertjies, kleintjies en skape. Nee, nie leeus, magtige manne of amasones nie.